**Potop**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt nopți mai reci și zilele ploioase,

Cu ochii mici privește prin lucarnă

Soarele știrb, doar norii potop toarnă

În apele care frământ-angoase.

S-a supărat pe noi divinitatea

De mult prea multe rele și păcate,

Le-a tot iertat de-atâta timp pe toate,

Dar în zadar, e crudă realitatea,

Doar un potop ar mai putea să spele

Planeta asta verde-nsângerată

Ce se rotește tot într-o erată

Purtând pe ea atâtea tinichele.

- Și totuși curcubeul peste munte

Va străluci-n curând, cu bucurie,

Vom vindeca această agonie,

Iar soarele va trece peste-o punte

De negură și va-ncălzi pământul,

Cu ramuri de măslin se vor întoarce

Heruvimi și apoi un veac de pace

Va dăinui. Promit să-mi țin cuvântul

Și verilor să le-mprumut căldura

Pe care n-o învinge nicio iarnă.

Nu sta posac privind printr-o lucarnă,

Hai să gustăm în ploaie aventura!

Ioan Grigoraș Liliana Trif